Studente wíl SA van môre ondanks probleme laat werk | Netwerk24
6 vas ná transitorooftog in Limpopo
Ses vermeende transitorowers wat Maandagmiddag op 'n geldwa buite Burgersfort in Limpopo toegeslaan het, is agter tralies.
Kiwi's 'nie verras' oor Saru-besluit
Die Suid-Afrikaanse Rugbyunie (Saru) se besluit om sy vier Superrugby-spanne voortaan in die Noordelike Halfrond te laat speel, is met gemengde reaksie begroet.
Meintjes enigste fietsryer van SA in Giro
Die Suid-Afrikaanse fietsryer Louis Meintjes sal hoop om sy goeie peil van die afgelope ruk voort te sit wanneer die Giro d'Italia Saterdag in Monreale begin.
'Déjà vu' vir Cheetahs nadat hulle Pro14-status verloor
Hoewel dit vir hom teleurstellend is, sê die Cheetahs se kaptein en deurwinterde Springbok-skrumskakel, Ruan Pienaar, hulle was die besluit te wagte dat sy span voortaan nie meer deel van Pro-rugby sou wees nie.
Deur Leslie Van Rooi 13 Augustus 2020 05:03
Die hoofkampus van die Universiteit Stellenbosch was, soos baie ander instellings in die land, verlate tydens die staat van inperking. Foto: Gallo Images
Studente aan die Universiteit Stellenbosch (US) is tans in die derde week van die finale akademiese semester van die jaar. Vir die meeste studente is dit 'n volledige virtuele klaservaring en slegs 'n beperkte aantal studente is terug op die kampusse van die US.
Vergeleke met ses maande gelede, lyk die wêreld anders en, aan die hand van gesprekke in en ná klasse, is dit duidelik dat die lewensuitkyk van die studente in veral die finale fase van hul studies dalk selfs vinniger as gewoonlik verander.
Opvallend vir my is veral die denke van die studente in hul finale jaar wat dalk, anders as van die ander jaargroepe, reeds nou moet dink aan die fase ná universiteit.
Denke en gesprekke oor verdere studies, die verkryging van studiebeurse, die moontlike skaarsheid van werk ('n groter verwagte werklikheid as vroeër), en/of 'n jaar of so oorsee is op die agenda. Maar nie op dieselfde manier as in die verlede nie.
Die verwagting dat werkgeleenthede in die nabye toekoms ook vir professionele beroepe skaarser sal wees, weeg swaar en wek kommer. 'n Toenemende tekort aan nagraadse beurse (privaat en vanaf die staat) is ook 'n jammerlike werklikheid wat besluite sterk beïnvloed.
Dit voorspel natuurlik nie iets goeds vir ons behoeftes in Suid-Afrika aan onder meer skaars vaardighede nie.
Oor die spektrum heen is studente meer bewus van veral staatsverwante korrupsie en die aptyt daarvoor is min.
Verder veroorsaak die sluiting van internasionale grense en die feit dat werkverliese wêreldwyd tans hoog is, 'n gevoel dat die kanse vir werkervaring oorsee dalk ook skraal is.
Dus is die opsie om vir 'n tyd lank oorsee te gaan woon/werk nie meer so realisties nie.
Op grond van alles wat hierbo genoem is, sou 'n mens verwag dat die uitkyk van dalk veral studente in hul finale studiejaar meer negatief as in die verlede sou wees. Die dringendheid oor ander temas gee egter 'n heeltemal ander prentjie.
Harde gesprekke teen korrupsie oor die tradisionele grense heen is opvallend. Oor die spektrum heen is studente meer bewus van veral staatsverwante korrupsie en die aptyt daarvoor is min.
Selde oor die afgelope jare was die gesprek teen korrupsie so helder vanuit verskillende denkrigtings, agtergronde en verskillende lewensraamwerke.
Daarmee saam is daar 'n sterk "vir Suid-Afrika"-gesprek. Die gevoel dat Suid-Afrika kan werk en moet werk, wek opsigself hoop en energie – iets wat ek by tye in die konteks van 'n klas en in gesprekke op kampus gemis het.
'n Soeke na die waarheid
Verder is daar 'n sterk gesprek oor die waarheid in teenstelling met valse feite, fopnuus en menings wat byvoorbeeld nie op data gegrond is nie. En hier loop die sosiale media erg deur.
Daar is 'n algemene honger vir inligting en bronne van nuus wat kan rig en wat op so 'n manier aangewend kan word dat dit beter moontlikhede tot gevolg kan hê.
Dit blyk ook baie duidelik dat die sogenaamde middelgrond in teenstelling met die ekstreme sienings aan weerskante van die spektrum tog sterk is. Dit is iets wat ons in die konteks van ons kontekstuele werklikhede en harde gesprekke soms sukkel om te glo.
In tye van krisis bly dit opvallend dat daar 'n soeke na feite is en dat daar byna 'n instinktiewe gerigtheid is op meer as jouself; selfs ondanks persoonlike ervarings van angs.
Ons is dit aan studente en ander verskuldig om gesprekke te voed en om soveel inligting moontlik te deel. Uiteindelik moet hulle natuurlik self keuses uitoefen.
Voor hulle was daar ander studente met dalk selfs groter uitdagings en vrese.
Dit is ook vir studente belangrik om te besef dat hulle nie die eerstes is wat met moeilike uitdagings te doen het nie.
Voor hulle was daar ander studente met dalk selfs groter uitdagings en vrese. Ook die sogenaamde captains of industry van 'n geslag of wat gelede het hier gesit en moes op innoverende maniere onder uiters uitdagende omstandighede keuses uitoefen, kanse waag en geleenthede skep. Hulle moes uiteraard ook hard werk.
Die energie wat vanuit studente in 'n finalejaarsklas kom en veral die sterk gevoel om Suid-Afrika te laat werk te midde van oomblikke van desperaatheid, is inspirerend.
Ons moet die land laat werk. Die innovering van Suid-Afrikaners te midde van krisistye het ons in die verlede gered. Dit sal beslis nie hierdie keer anders wees nie.